FTE มั่นใจผลงาน Q3 โต จ่อบุ๊กรายได้ 250 ลบ.-คว้างานเพิ่ม 200 ลบ.
FTE เตรียมส่งมอบงานและผลิตภัณฑ์กว่า 250 ล้านบาท คว้างานใหม่เพิ่ม 200 ล้านบาท พร้อมวางแผนขยายฐานลูกค้า ดันผลงานไตรมาส 3 โตต่อ
FTE เตรียมส่งมอบงานและผลิตภัณฑ์กว่า 250 ล้านบาท คว้างานใหม่เพิ่ม 200 ล้านบาท พร้อมวางแผนขยายฐานลูกค้า ดันผลงานไตรมาส 3 โตต่อ
26 ส.ค. 2565

นายทักษิณ ตันติไพจิตร ประธานเจ้าหน้าที่บริหาร บริษัท ไฟร์เทรดเอ็นจิเนียริ่ง จำกัด (มหาชน) หรือ FTE ผู้นำธุรกิจนำเข้าและจำหน่าย บริการออกแบบ รับเหมาติดตั้ง ซ่อมแซม ตรวจสอบอุปกรณ์-ระบบดับเพลิงครบวงจร เปิดเผยว่า ภาพรวมการดำเนินงานไตรมาส 3 ปี 2565 มีแนวโน้มที่ดี โดยบริษัทมีโครงการที่คาดว่าจะส่งมอบงานและผลิตภัณฑ์ มูลค่ารวมกว่า 250 ล้านบาท รวมถึงมีแนวโน้มเรียกเก็บเงินจากลูกค้าที่มีความล่าช้าในการชำระหนี้ได้ภายในปีนี้และจะทยอยรับรู้เป็นกำไร
นอกจากนี้บริษัทสามารถรับงานโครงการใหม่ภาครัฐ และเอกชนกว่า 50 งาน มูลค่ารวมประมาณ 200 ล้านบาท อีกทั้งมีงานอยู่ระหว่างยื่นประมูลกว่า 50 งาน มูลค่ารวมกว่า 700 ล้านบาท  โดยบริษัทมีโอกาสรับงานในสัดส่วน 30% ส่วนธุรกิจการนำเข้า – จัดจำหน่ายอุปกรณ์เซฟตี้ และอุปกรณ์ความปลอดภัยส่วนบุคคลและอุปกรณ์นิรภัยทุกชนิดในโรงงาน มีคำสั่งซื้อเข้ามาต่อเนื่อง โดยบริษัทมีการเพิ่มสินค้าใหม่ เพื่อให้สามารถครอบคลุมความต้องการของลูกค้ามากยิ่งขึ้น
“แผนการดำเนินงานต่อจากนี้ นอกจากการมุ่งเน้นรับงานออกแบบติดตั้งอุปกรณ์ระบบดับเพลิงภาคเอกชน อาทิ โรงงานอุตสาหกรรม คลังสินค้า ศูนย์คอมพิวเตอร์ดาต้าเซ็นเตอร์ ซึ่งเป็นงานที่มีระยะสั้นสามารถส่งมอบงานรับรู้รายได้รวดเร็วแล้ว บริษัทมีแผนขยายฐานลูกค้าให้มีความหลากหลาย โดยได้รับอานิสงส์จากการเปิดประเทศ ส่งผลให้กิจกรรมทางเศรษฐกิจมีการเติบโต ภาคธุรกิจท่องเที่ยว อาทิ โรงแรม ร้านอาหาร รวมถึงโรงพยาบาล ที่คาดว่าจะมีการทยอยลงทุนมากขึ้น ซึ่งถือเป็นโอกาสในการเข้ารับงานของบริษัท” นายทักษิณ กล่าว
โดย ณ สิ้นเดือนมิถุนายน บริษัทมีงานในมือ (Backlog) ประมาณ 544 ล้านบาท สามารถทยอยรับรู้รายได้ภายในปีนี้ 410 ล้านบาท และปี 2566 จำนวน 150 ล้านบาท ทั้งนี้ บริษัทยังคงเดินหน้าเสนองานทั้งภาครัฐและเอกชนอย่างต่อเนื่อง
สำหรับผลประกอบการไตรมาส 2 ปี 2565 บริษัทมีรายได้รวม 236.79 ล้านบาท และมีกำไรสุทธิ 19.31 ล้านบาท เพิ่มขึ้น 34.10% ส่วนผลประกอบการครึ่งปีแรก 2565 บริษัทมีรายได้รวม 475.06 ล้านบาท และมีกำไรสุทธิ 26.05 ล้านบาท